આમ તો ભગવાન રામચંદ્રે દશાનન રાવણ ઉપર જીત મેળવ્યો તે દિવસ દશેરા પર્વ તરીકે મનાવવામાં આવે છે. પરંપરાગત રીતે મનાવાતા આ પર્વની આજે વડોદરાવાસીઓએ આનંદ-ઉલ્લાસપૂર્વક ઉજવણી કરી હતી. આ પર્વે શુભ કાર્યો થતાં હોવાથી આજે નવા કોમ્પ્લેક્સ, બંગલા અને ફ્લેટની નવી સ્કીમો ઉપરાંત બાંધકામ પ્રોજેક્ટનાં ખાતમુહૂર્ત સંપન્ન થયાં હતાં. ક્યાંક નવી દુકાનો, શો-રૂમ અને ઓફિસના ઉદ્ઘાટન સમારંભો યોજાયા હતા. આ ઉપરાંત નવાં ટુ વ્હીલર્સ અને મોટરકારની ખરીદી માટે પણ ઓટોમોબાઇલ શો રૂમ ખાતે લોકોનો ભારે ધસારો રહ્યો હતો. ટુ વ્હીલર્સ માટેના શો રૂમ ખાતે સવારે શુભ મુહૂર્તમાં નવું વાહન ખરીદવા માટે લોકોનો ધસારો રહેતાં કતારો જામી હતી.